Σας ενημερώνουμε ότι την **Παρασκευή 5 Απριλίου 2019** το **Ανθρωπολογικό Μουσείο** της **Ιατρικής Σχολής** δέχτηκε το συνεργείο κινηματογράφησης της **WINDFALL FILMS** για λογαριασμό του **Discovery Channel** το οποίο πρόκειται να παρουσιάσει ένα **ντοκιμαντέρ** που αφορά στους αρχαίους Σπαρτιάτες.

Ο ιατρός κος **Δρ. Κωνσταντίνος Μερδενισιάνος** παραχώρησε συνέντευξη στον δημοσιογράφο **Dr Ian McGregor Morris** στα ελληνικά για το σπηλαιοβάραθρο του Καιάδα που βρίσκεται στην Τρύπη της Λακωνίας και εξήγησε αναλυτικά τα συμπεράσματα των ερευνητικών αποστολών του Ανθρωπολογικού Μουσείου.

 Η **Διευθύντρια του Ανθρωπολογικού Μουσείου Μυρσίνη Κουλούκουσα Γιαννιού** έκανε την μετάφραση στα αγγλικά και παρών ήταν και ο **Διευθυντής του Εργαστηρίου Ιστολογίας- Εμβρυολογίας** ο **Καθηγητής κος Βασίλης Γοργούλης**.

Σας παραθέτουμε τα στοιχεία τα οποία ανέπτυξε ο κος Μερδενισιάνος για το σκελετικό υλικό του σπηλαιοβαράθρου.

**ΓΕΝΙΚΑ ΣΤΟΙΧΕΙΑ**

* Το Σπηλαιοβάραθρο ήταν γνωστό στην περιοχή της Σπάρτης με το όνομα «Καιάδας» τουλάχιστον από τα μέσα του 19ου αιώνα. (Σημειώνεται ότι αναφέρεται με αυτό το όνομα και σε ένα γερμανικό ταξιδιωτικό οδηγό του 1850).
* Η συστηματική έρευνα του σπηλαιοβαράθρου άρχισε τον Μάρτιο του 1983 από την Εφορεία Παλαιοανθρωπολογίας Σπηλαιολογίας του Υπουργείου Πολιτισμού, η οποία συγκρότησε **επιστημονική ομάδα** αποτελούμενη από τους **Δρ. Θ Πίτσιο, Δρ. Ε. Καμπούρογλου και Ι. Ιωάννου**, με ευθύνη του αρχαιολόγου **Δρ. Πέτρου Θέμελη**, **διευθυντού της Εφορείας Παλαιοανθρωπολογίας Σπηλαιολογίας.**
* Ακολούθησαν άλλες **έρευνες**, εκ των οποίων οι κυριότερες πραγματοποιήθηκαν τον **Ιούνιο του 2003, Σεπτέμβριο του 2004 και Σεπτέμβριο του 2008** από **ομάδα επιστημόνων του Ανθρωπολογικού Μουσείου** της Ιατρικής Σχολής του Εθνικού και Καποδιστριακού Πανεπιστημίου Αθηνών, **με επικεφαλής τον Καθηγητή Θ. Πίτσιο και τους συνεργάτες του Επικ. Καθηγητές Κ. Μερδενισιάνο και Β. Ζαφείρη.**

**ΘΕΣΗ ΤΟΥ ΣΠΗΛΑΙΟΥ**

* Βρίσκεται στο δυτικό άκρο της Κοινότητας Τρύπης της Επαρχίας Λακεδαίμονος, του Νομού Λακωνίας.
* Απέχει 11 χιλιόμετρα από την πόλη της Σπάρτης.
* Βρίσκεται σε υψόμετρο 580 μέτρων, στις παρυφές του Ταϋγέτου.
* Η είσοδος του σπηλαίου απέχει μόλις 100 μέτρα από τον δημόσιο κεντρικό δρόμο Σπάρτης- Καλαμάτας που περνάει από το χωριό Τρύπη

**ΜΙΚΡΟΚΛΙΜΑΤΟΛΟΓΙΚΕΣ ΠΑΡΑΤΗΡΗΣΕΙΣ**

* 02/10/2004
* (Θέση μετρήσεων : Στη μέση του Κεντρικού Διαδρόμου)
* Θερμακρασία ατμόσφαιρας σπηλαίου 11.5 C.
* Σχετική υγρασία 100%. (Υπερκορεσμός της ατμόσφαιρας)

**ΔΙΑΣΤΑΣΕΙΣ**

* Συνολικό μήκος των μέχρι σήμερα εξερευνημένων διαδρόμων: 49 m.
* Συνολική επιφάνεια δαπέδου, περίπου 78 m2.
* Μέγιστο ορατό ύψος οροφής (από το σημείο στο οποίο πιθανολογείται ότι κατέληγε το βάραθρο του Καιάδα): 14,5 m.
* Υψομετρική διαφορά από επίπεδο εισόδου: 24 m (Βρίσκεται στο τέλος του κεντρικού διαδρόμου και αποτελεί παράλληλα και το βαθύτερο τμήμα του).

**ΣΥΜΠΕΡΑΣΜΑΤΑ**

* Το σκελετικό υλικό διαπιστώθηκε ότι ανήκε σε άτομα ανδρικού φύλου και βιολογικής ηλικίας από 18-40 ετών.
* Από την παλαιοπαθολογική μελέτη του σκελετικού υλικού δεν παρατηρήθηκαν αλλοιώσεις που να οδηγούν στο συμπέρασμα ότι τα άτομα αυτά έπασχαν από κάποια νόσο. Άρα, εάν πρόκειται για τον ιστορικό Καιάδα, καταρρίπτεται ο μύθος της θανατώσεως εκεί των ανάπηρων ατόμων και παιδιών με γενετικές δυσπλασίες.
* Διαπιστώθηκε, (**ύστερα από ραδιοχρονολόγηση με C14**) ότι ο σκελετικός πληθυσμός που βρέθηκε στο σπηλαιοβάραθρο, ανήκε σε άτομα που έζησαν μεταξύ **755-415** π.Χ., δηλαδή στην αρχαία Σπάρτη και κατά την περίοδο των τριών Μεσσηνιακών πολέμων. ( **Δρ. Γιάννης Μανιάτης**).
* Επομένως, πιθανολογείται ότι πρόκειται για άτομα που ανήκαν σε κατάδικους ή αιχμαλώτους πολέμου των Σπαρτιατών, που ρίχτηκαν στο βάραθρο του Καιάδα για να θανατωθούν.

**Εκ του Ανθρωπολογικού Μουσείου**